text: Rotter lukker supermarked
  06 december 2011 kl. 15.11
  Rotter har lukket Super Brugsen på Bytorvet i Hedensted.
  - Der blev set to rotter, som pilede rundt i butikken. Dem fik vi slået ihjel med spader, og så var vi nødt til at få alle kunder ud og lukke, fortæller uddeler Søren Bach til Horsens Folkeblad.
  Han mener, at rotterne er kommet ind i butikken sammen med en forsyning af varer.
  Butikken bliver nu undersøgt for flere spor efter rotter.
  Han håber, at Super Brugsen kan åbne igen onsdag morgen.
  